b'\n_START_ARTICLE_\nMoreau\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa moreau\xc3\xafta \xc3\xa9s un fosfat de f\xc3\xb3rmula qu\xc3\xadmica Al\xe2\x82\x83(UO\xe2\x82\x82)(PO\xe2\x82\x84)\xe2\x82\x83(OH)\xe2\x82\x82\xc2\xb713H\xe2\x82\x82O. Va ser aprovada com a esp\xc3\xa8cie v\xc3\xa0lida per l\'Associaci\xc3\xb3 Mineral\xc3\xb2gica Internacional l\'any 1984. Cristal\xc2\xb7litza en el sistema monocl\xc3\xadnic. Es troba en forma de cristalls tabulars aplanats en {100}, potser allargats al llarg de [010], de fins a 0,2 mil\xc2\xb7l\xc3\xadmetres; tamb\xc3\xa9 com n\xc3\xb2duls o agregats subparal\xc2\xb7lels de tauletes que s\'assemblen a "llibres oberts"._NEWLINE_Segons la classificaci\xc3\xb3 de Nickel-Strunz, la moreau\xc3\xafta pertany a "08.ED: Uranil fosfats i arsenats sense classificar" juntament amb els seg\xc3\xbcents minerals: asselbornita, metalodevita, \xc5\xa1reinita i kamituga\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral secundari poc com\xc3\xba que es troba a la zona uran\xc3\xadfera oxidada d\'un complex de pegmatita de granit. Sol trobar-se associada a altres minerals com la furongita, la ranunculita i la fosfosiderita. Va ser descoberta l\'any 1984 a la pegmatita Kobokobo, a Mwenga (Kivu Sud, Rep\xc3\xbablica Democr\xc3\xa0tica del Congo). Tamb\xc3\xa9 ha estat descrita a Valde\xc3\xad\xc3\xb1igos, una pedania de Tejeda de Ti\xc3\xa9tar, a la prov\xc3\xadncia de C\xc3\xa0ceres (Espanya).'